Platon
Platon (gr. Πλάtwv, lat. Plato). - Filosofo grego (Atene n. 428 ò 427 a.C. - m. 348 ò 347).
Vitta[Càngia | modifica wikitesto]
O l'ea de famiggia axâ e nobile; a tradiçion a conta che gh'ea stæto da primma imposto o nomme do mesiao, Aristocle, e che quello de Πλάtwv ghe fu dæto ciu tardi con scherzosa alluxon a-o so êse πλatύς "largo". O l'ebbe sorvetutto un'educaçion artistega, studiando muxica, pittua e lettiatua e segnalandose in particolâ inta compoxiçion poetica e drammatica. Za into periodo da zoeneçça o vègne in contatto co-a filosofia, comme dimostra o fæto ch'o l'ebbe Cratilo tra i so meistri. A l'originaia influença eraclitea ch'a ghe vegniva da Cratilo saiæ comunque ben fîto subintrao quella de Socrate, che pâ ch'o l'agge conosciúo a l'etæ de vint'anni. L'influsso determinante de Socrate in sce-o so pensceo o l'è documentao da-i moltiscimi scriti in ti quæ a figua do meistro a vegne idealizzâ e o so pensceo presentao in forma drammatica. Doppo a morte de Socrate (399), a-a quæ, comme o ricorda lê mæximo into Fedon, o no l'asciste' a caosa de una maotia, o l'andò, insemme con di âtri condiscepoli, a Megara presso o socratico Euüclidde, da dove o tornò fîto a Atene. Arestaoghe quarche tempo, o començò o primmo di so viægi maggioî, che segondo a tradiçion o-o condusse ascì in Egitto, e a Çireñe, dove o saiæ vegnúo a contatto co-o matematico Tedoo. L'è fœua de dubbio, comunque, che inte questo viægio Platon vixitò a Magna Grecia e a Seçilia, e fu a Sciracusa a-a corte de Dionixio o vegio, grande estimatô da curtua da moæpatria e conoscente do pitagorico Archia de Taranto, co-o quæ Platon o l'ea intrao in rapporto. A Sciacusa o strenze' amixiçia co-o zoeno cognao de Dionixio, Dion, ch'o l'arestò pe sempre conquistao a-i so idiæ filosofichi e etico-politichi. A libertæ de so critiche e de so exortaçioin moræ a no l'incontrò tuttavia o favô do tiranno, che se desbaraçò, in moddo no ciæo, da so presença: e o nobile filosofo atenieize, ch'o l'ea alloa in sce-a quanteña, o finì vendúo scciavo in sce-o mercao de Egiña, dove o fu però rescattao da un Anniçeride de Çireñe (da no confonde co l'omonimo pensatô da scœua çirenaica, visciúo assæ ciu tardi). Tornao in mainea coscì fortunosa a Atene, Platon o ghe fondò (387), inta forma d'una comunitæ religiosa dedicâ a-o curto de Muse, un centro de discuscion e de studdi, che da-a so sede, a quæ a traeiva o nomme da-o mitico eroe Academo, se disse Academmia (᾿Akaδnuίa) . A l'indagiñe filosofica in sen a l'Accademia Platon o se dedicò pe circa un ventennio. Ma into 367 successe a Dionixio o vegio, in sce-o trono de Siracusa, o figgio Dionixio o zove: e Dion, o quæ contava d'indulo a instaorâ quella costituçion ciu liberâ e legalitaia ch'a doveiva risponde a l'idiâ politico de l'Accademia, o-o persuase a invitâ torna Platon a Siracusa. Chì Platon o se recò into 366, eserçitando ascì in sce-o zoeno monarca, e foscia ascì de ciu che in sce-o poæ, o so influsso; ma ço o no impedì che Dionixio, sobillao da di oppoxitoî de progettæ innovaçioin costituçionæ e divegnúo sospettoso de Dion, o bandisse quest'urtimo, pù trattegnindo Platon presso de lê. O cian politico o l'ea ormai fallio, perché solo Dion o l'aviæ posciuo realizzâlo. Quande into 365 scciuppò una guæra in Seçilia e Platon o tornò a Atene, Dionixio o ghe promisse che, a-o termine da guæra, o l'aviæ invitao torna a Siracusa insemme con Dion. E de fæto, finia a guæra, o tiranno o feççe de tutto pe indue Platon a tornâ a Siracusa. Inta sperança de zovâ coscì a l'amigo Dion, Platon o l'intrapreize into 361 o so terço e urtimo viægio in Seçilia. Ma manco questa votta l'exito o fu favoeive: Dionixio o l'inasprì ancon de ciu i provvedimenti contra Dion, e i so rapporti con Platon se feççan coscì diffiçili da mette in peigo o mæximo ritorno do filosofo a Atene, reiso poscibile, into 360, sorvetutto da l'intervento de Archia. Da alloa in avanti Platon, dedito escluxivamente a-i loei de l'Accademia, o no mesciò ciu da-a so çittæ, dove o se spense into 348-347 a. C.
œuvie[Càngia | modifica wikitesto]
A parte ciu importante de l'œuvia platonica a l'è costituia da-i dialoghi, che, ordinæ inta tarda antighitæ in tetralogie, ò gruppi de quattro, pe di approscimativi critei de contegnúo, han dæto ben da fâ a-a critica moderna segge pe l'escluxon de quelli no aotentichi, segge pe l'ordinamento cronologico di aotentichi e pe a conseguente ricostruçion da stoia intellettuâ do so aotô. In generâ, a-o periodo zoenî de l'attivitæ platonica appartegnan quelli scriti ("Apologia de Socrate", "Criton", "Ion", "Protagora", "Carmide", "Lachete", "Lixide", "Eütifron", i doi "Ippia") inti quæ a personalitæ de Socrate a se riflette in forma ciu aderente a-a so reâ statua storica: lê o ghe appâ inta so ciu tipica attivitæ d'interlocutô e indagatô filosofico, a-a riçerca de determinaçioin e definiçioin concettuæ. Atri (tra i quæ o "Gorgia", o "Menon", l'"Eütidemo", o "Cratilo") commençan a mostrâ ciu spiccao l'orientamento platonico da polemica e a antiçipâ quarche liniamento de quelle dotriñe che son da pœu piñamente esposte inti gren dialoghi da maturitæ, o "Scimpoxio", o "Fedro", o "Fedon", a "Repubbrica". Inti scriti appartegninti a-a fase ciu tarda de l'attivitæ de Platon (o "Teeteto", o "Parmenide", o "Sofista", o "Politico", o "Filebo", o "Timeo", o "Criçia", incompio, e "Lezze") son posti e discusci i complicæ problemi suscitæ da-a primma costruçion da dotriña: a-o sprendô drammatico e estetico di dialloghi da maturitæ subintra o rigô do metodo logico.
▭ O Corpus Platonicum o contegne di œuvie za inte l'antighitæ conscideræ spuie, quæ i dialoghi "Eriscia", "Alcion", "Sixifo", "Ascíoco", "Demodoco", "In sce-o giusto", "In sce-a virtù", a recugeita de "Definiçioin" e l'"Epinomide" . A filologia moderna a l'ha dubitao a longo de l'aotentiçitæ de lettie; ancœu se ritegne squæxi concordemente che tante de lô seggian aotentiche, e de seguo a VII, foscia l'urtimo scrito de Platon e documento de ecceçionâ interesse. Squæxi unanimemente se conscideran spuii i dialoghi "Alçibiade primmo", "Teagete", "Clitofonte", "Minosse".
A filosofia[Càngia | modifica wikitesto]
Ciù che un corpo scistematico de dotriñe, a filosofia de Platon a l'è un complesso de problemi soggetti a una continua evoluçion. Inti dialoghi zoenî, ò "socrateghi", Platon o l'appâ totalmente impegnao a approfondî e a elaborâ e tipiche problematiche socratiche: e texi in sce l'identitæ de virtù e sciença, in sce-a determinaçion de tâ sciença comme "sciença do ben e do mâ in generâ", in sce l'insegnabilitæ da virtù, in sce-o poei de attraçion, rispetto a-a volontæ, do ben, ch'o se rivela quindi ascì comme ço ch'o l'è sommamente piaxeive e utile (eüdemonismo), in sce l'involontaietæ do mâ, ecc. Tuttavia, proprio da-a riflescion in sce queste texi socratiche commença a sorze di problemi nœuvi: e innançi tutto Platon o l'avverte comme quelli valoî, di quæ o l'ea anæto in çerchia Socrate (ben, giustiçia, virtù, coraggio, ecc.), no pœuan pretende de avei quella stabilitæ e universalitæ ch'a gh'è recesta se no son concepii comme "realtæ" che, a-o contraio de ço ch'o cazze sotta i sensci, no mua e no peisce. De chì a "crixi" do socratismo ch'a se manifesta into "Menon" e into "Gorgia", o primmo di quæ o l'esprimme l'exigença de un nœuvo concetto de sciença, comme conoscença de veitæ eterne aquixia primma da nascita, mentre o segondo o fonda un rigoroso dualismo tra ben e piaxei, tra mondo eterno di valoî e mondo muteive de pascioin e di dexidei, tra añima e corpo.
Momento fondamentâ pe questi sviluppi o l'è l'elaboraçion platonica da dotriña de forme eterne do reâ, nota inta tradiçion comme "dotriña de idee". Streitamente connessa a-a riçerca socratica da definiçion e di concetti universæ, tâ dotriña a ne rappresenta un'originâ e ciu vasta articolaçion. I concetti universæ son çertamente necessai pe i giudiççi moræ, comme aveiva do resto za precisao Socrate: sença i concetti de ben e de giusto, de fæto, no saiæ poscibile distingue ço ch'o l'è ben da ço ch'o l'è mâ, ço ch'o l'è giusto da ço ch'o l'è ingiusto; ma lô son indispensabili pe a mæxima conoscença da natua: comme inte tutte i açioin virtuose se riconosce a presença de ço che se ciamma virtù, coscì inte una moltepliçitæ de manifestaçioin senscibile riconduxibile a un'unitæ doviâ êse cugeito ço ch'o costituisce l'essença universâ, stabile e immutabile comuña a tutte quelle manifestaçioin. A l'è questa essença ch'a permette de dî de ciascheduña cosa cos'a segge e cose-a distingue da un'âtra, pres. cose segge un ommo inta so essença e cose distingue un ommo da un cavallo. Modelli ò critei oggettivi e puamente intellettivi in base a-i quæ poei pensâ, nominâ e distingue e scingole realtæ che se manifestan inta conoscença senscibile, ò, ascì, termini de paragon a-i quæ confrontâ quest'urtime pe poeine giudicâ con veitæ, i concetti universæ son pe Platon forme, essençe dotæ de una propria suscistença ontologica: son enti reæ che costituiscian a raxon de cose. L'è inte l'introduçion de questa dimenscion ontologica che consciste essençialmente o passaggio da-o "concetto" socratico a l'"idea" platonica, l'ἰδέa ò eἶδoς "inmaggine, esemplâ, forma". O tipo de existença ch'a spetta a-e idee o l'è tuttavia diverso da quello de cose comuñe: queste, in quante soggette a-o divegnî, son particolæ, continzente e muteive, mentre e idee, in quante modelli e critei de cose senscibile, son universæ, necessaie e eterne e godan pertanto de un'existença intelligibile inte un mondo ideâ. Eternamente costante inte so determinaçioin, o mondo ideâ "invixibile" o l'è un mondo eleatico ch'o se oppon a quello eracliteo do divegnî "vixibile"; questo o l'è o mondo de l'êse: e idee son de fæto ὄvtwς ὄvta "e cose che realmente son". E idee, coscì, son no soltanto di prinçippi ò di critei gnoseologichi de cose, comme ean i concetti socratichi, ma fondamento urtimo da so mæxima existença. E cose senscibili, in quante tran da-e idee o so fondamento ontologico, son connesse a-e idee mediante un rapporto de "parteçipaçion" (uέθeEις): a scingola particolâ realtæ in tanto existe e a l'è poscibile in quante a parteçipa de l'idea. Dæte e difficortæ de comprende comme l'essença a posse restâ identica a lê mæxima e int'o mæximo tempo êse presente inte molteplixe realtæ che ne parteçipan, Platon o l'aviæ da pœu individuao sorvetutto inta "someggiança" (uίunσις "imitaçion") de cose senscibile a-e idee o so rapporto, consciderando e primme comme immagine ò coppie de idee.
Risolto coscì inte 'na prospettiva ontologica o problema socratico do concetto, Platon o l'indicava inta contemplaçion intellettuâ de idee a vea sciença, in quanto contrapposta a-o regno de l'"opignon" de l'esperiença senscibile. In particolâ, aotentica sciença a l'è a conoscença de idee e di rapporti reçiprochi che e collegan in te'n scistema ordinao. No soltanto, de fæto, e idee se caratterizzan pe l'universalitæ ch'a consente a ciascheduña de rifeise a una mortepriçitæ de cose scingole; existe ascì un orde tra e idee a segonda do maggiô ò minô grao de universalitæ ch'o spetta a ciascheduña de lô: l'idea de cavallo a l'è compreisa inte quella de quadruppede, ch'o l'abbraçça molti âtri individui do mondo animâ; quest'urtima a l'è, saiv'a dî, ciu esteisa da precedente, e ciu esteize ancon son e idee de animâ e de vivente. Se dà coscì una gerarchia de idee che da quella ciu universâ deschiñe via via verso quelle dotæ de sempre minô universalitæ e, perçò, de sempre maggioî determinaçioin. Se troeuva chì a reixe de quella ch'a saiâ a definiçion pe genere proscimo e differença specifica, elaborâ succescivamente da Aristotele. Ma, sorvetutto, attraverso a gerarchia de idee Platon o dava un nœuvo scignificao a-a dialettica: opponendose a-e degeneraçioin sofisteghe ch'aveivan redúto a dialettica a eristica, saiv'a dî a l'arte do guaagnâ in te ogni discuscion indipendentemente da-a riçerca da veitæ, Platon o l'intende a dialettica comme o strumento supremo da conoscença, quello in virtù do quæ, misso da parte l'opinion e ogni riferimento senscibile, se ripercore i rapporti e i nessi oggettivi tra e idee, pervegnindo a-a contemplaçion de quella gerarchia de idee ch'a costituisce a struttua ciu aotentica da realtæ.
Ma affinché l'ommo o posse, attraverso o procedimento puamente intellettivo da dialettica, orientáse inta gerarchia e inti rapporti de idee, l'è necessaio ch'o conosce, ò ch'o l'agge a facortæ de conosce, ciascheduña de queste idee. Da-o momento che queste no son conoscibile mediante i sensci e che, nintedemeno, a pua attivitæ intellettiva a l'è in grao de intuîle pù attraverso a mortepriçitæ e a particolaritæ senscibile, Platon o ne concludde che l'añima a l'agge conosciúo e idee in te un precedente periodo da so existença, quande, no ancon conzonta co-o corpo e vivendo into mondo immortâ de l'Iperuranio (ὑπepoupάvιoς "soviaçeleste"), a l'ha posciuo contemplâ e idee inta so sede, pe da pœu desmentegâ tâ vixon inta so succesciva vitta tereña. Ma a poco a poco, riflettendo in sce-e someggiançe e in sce-e desomeggiançe de cose, l'añima a l'è reconduta a-o pensceo di supremmi esemplæ verso i quæ tæ someggiançe se orientan, e a se ricorda de ço ch'a vidde. L'è questa, a grande linnie, a dotriña platonica de l'"anamnexi" (ἀvάuvnσις), ò "reminiscença", comme fonte de ogni conoscença terreña de idee, dotriña ch'a l'implica da un lao che e idee seggian innasciue inte l'añima, da l'âtro che l'añima a segge immortâ. L'anamnexi a comporta, in realtæ, soltanto a preexistença de l'añima a-a so vitta corporea, e no a so existença urteriô doppo a morte do corpo, ni a so diata eterna. Ma lê o presuppoñe intanto che l'añima a posse vive indipendentemente da-o corpo, e che in tâ existença separâ a l'agge conosciúo de veitæ de gran longa supeioî a quelle che derivan da-i sensci; e o l'è coscì un elemento importante de quella dimostraçion de l'immortalitæ de l'añima, che into Fedon a l'è da pœu dæta sorvetutto in base a l'affinitæ de natua che l'añima a g'ha da avei co-e forme eterne perché a posse conoscile.
Ma percose l'añima a l'è immortâ e a so vitta corpoia a no l'è che un provvisoio e doloroso stato de "prexonia", questa, riaquistâ memoia da so origine e do so destin, a no dexiddia che de tornâ a-a so sede eterna, sottraendose a l'exilio terren. Da questa conceçion deriva una morâ caratterizzâ da un netto orientamento verso l'aodelà, ch'a-o destacca da-a pratica e terreña saggeçça de Socrate e a l'avvexiña ciutosto a-a religion di orfeghi e a-a filosofia di pitagorici. Da-i un e da-i âtri Platon o repiggia l'idea da "metempsicoxi" (ueteuψύxwσις) ò trasmigraçion de l'añima attraverso varie existençe corpoie, no soltanto umañe, ma ascì animæ. Ogni existença a l'è determinâ da-o comportamento morâ de l'añima inte l'existença precedente: ciu quella se liga a-o corpo, cedendo a-i so dexidei e lasciandosene dominâ, ciu basso, inta gerarchia naturâ, o l'è l'organismo corpoio into quæ a deve trasmigrâ. Quande invece l'añima a zonze a deliviáse da-i interesci corpoii, a l'aquista a capaçitæ de vive sola e de tornâ a l'originaia sede soviaçeleste, dove a contemplò e idee. Into so scignificao urtimo a filosofia a vegne coscì pe Platon una "preparaçion pe a morte", votta a deliviâ l'añima da-o corpo. Questo s'otten eserçitando sempre ciu, inta vitta, quelle facortæ de l'añima che megio corispondan a-a so natua diviña e meno implican o so ligammo co-o corpo. De chì l'importança, in sce-o cian etico, da mæxima filosofia, concepia comme l'attivitæ puamente intellettiva a traverso a quæ l'añima a se destacca da ogni elemento corpoio. A filosofia, de fæto, in quant'a l'è "amô de savei", a l'esprimme una tendença irrescistibile a tornâ a quello stato contemplativo do mondo ideâ sperimentao da l'añima inta so vitta into mondo soviaçeleste, tendença ch'a l'insorze inte l'añima quande in lê se riadescia o ricordo, attraverso l'aoxilio da dialettica, da realtæ idiâ ch'a costituisce o modello eterno de quella senscibile. Inte questa prospettiva rentra ascì a ridefiniçion platonica, inti termini de una tenscion de l'añima verso o mondo de forme ideæ, da conceçion socratega de l'attrattiva che a conoscença di valoî a l'eserçita in sce-o voei: l'idea supremma, de l'essença da quæ parteçipan tutte i âtre, a l'è de fæto quella do ben (che Platon o paragoña a-o sô), a quæ a l'eserçita un'attrattiva irrescistibile in sce l'añima, sponciandola a eleváse sempre de ciu into dominio de l'universâ. Inte questa tenscion a l'idiâ e a l'eterno, deliniâ into "Scimpoxio" attraverso a figua do demmone Eros, consciste o coscì díto "amô platonico", força che, mediando tra o senscibile e l'intelligibile, sponcia l'añima a-a contemplaçion da beleçça ideâ e, perçò, dæta l'inscindibilitæ de "bello" e "ben", do veo ben.
Se a vitta prattica, o mondo di sentimenti e di dexidei terren vegnan coscì confinæ da l'etica platonica inta sfra corpoia, d'âtra parte a morâ de Platon a no l'implica una totâ svalutaçion di dexidei e di impursci che caratterizzan a vitta corpoia: se tratta ciutosto de riconosce a presença inta mæxima añima de questi elementi, segondo a dotriña psicologica esposta inta "Repubbrica", e de mantegnîli inte 'n stæto de subordinaçion e de equilibbrio, in moddo che no ostacolan l'añima inta realizzaçion do so compito morâ ciu elevao. Segondo a cellebre inmaggine do "Feddro", l'añima a l'è comme un caro co-e ae guidao da un aoriga e trainao da doi cavalli: l'aoriga o ne rappresenta a parte raçionâ e intellettiva, quella ch'a conosce a veitæ e o ben, mentre i doi cavalli ne rappresentan rispettivamente a parte coraggiosa ò irascibile, da quæ deriva i impulsci nobili, e a parte concupiscibile ò dexidiante, sede di impulsci ligæ a-a sfea corpoia. A conceçion psicologica espressa da questa inmaggine, otra che una dotriña morâ, a l'implica ascì una dotriña politica. L'è proprio in sce questa psicologia, de fæto, che, inta "Repubbrica", Platon o basa a dotriña do stato ideâ diviso inte træ classe de filosofi, che contemplando e idee o dirizzan raçionalmente; di sordatti, ò "guardien", che o difendan; e di produttoî, che ne asseguan l'existença da-o ponto de vista economico. Pæge de conseguença son e virtù che presezzan a ciascheduña de træ parte de l'añima e de træ classe do stato: rispettivamente a sapiença, o valô, a tempiança, in sce-e quæ sovrasta da pœu a giustiççia, che, faxendo laoâ into proprio campo ciascuña parte ò classe e impedindoghe de passâ i limmiti de so fonçioin, a l'assegua o megio orde tanto inta sfea morâ quante inte quella politica. A perfeçion de l'añima a l'è coscì, da questo punto de vista, no tanto inta negaçion ascetica de pascioin, e in genere de ogni attivitæ no contemplativa, quante inta subordinaçion armonega de facortæ infeioî a-e supeioî. Analogamente, int'o stato no gh'è salue se e classe no parteççipi da sapiença no óbediscian a quelli che, ciu vexin a-a veitæ, megio di âtri pœuan intuî ço che pe o stato l'è ben e lezifiâ e governâ in conformitæ a tâ conoscença. S'ha quindi un'assolua aristocraçia do savei, da quæ deriva un'estenscion di poei statæ fin in sce-a proprietæ e a famiggia, risolte inte l'unica famiggia e proprietæ do stato. Questo dualismo de politica e ascexi, de interesse fattivo pe o mondo e pescimistico orientamento verso l'aodelà, che Platon propriamente o no concilia (nonostante una çerta prevalença do motivo ascetico, da-o momento che a mæxima "Repubbrica" curmina inte una rappresentaçion mistega do destin otramondan de l'añima do tutto analloga a quella ch'a ciudde o "Fedon"), o se respegia infin, inta forma ciu tipica, inta negaçion do valô de l'arte, che pe Platon a no l'è conoscença e manifestaçion de veitæ, ma construçion fantastega, che da-a veitæ sempre ciu a s'allontaña. E se a scingola individualitæ existente a l'è imitaçion de l'idea, l'artista che raffigurando ò descrivendo o l'immita, o produxe una realtæ che inta gerarchia di enti a l'occupa o terço e infimo grao. No solo: ma e rappresentaçioin da poexia e de l'arte, agitando into moddo ciu vivo e forçe pascionæ de l'ommo, rendan ciu diffiçili o so dominio ò a so eliminaçion, e coscì contrastan o compito supremo da filosofia. Rifeindose a-a divinitæ l'umanizzan, e gh'attribuiscian de qualitæ indegne da so eterna natua.
A riflescion in sce-o tema de l'eleatismo segge parmenideo segge meliscian a sta a-a base do profondo riesamme che Platon o compisce de tutta a so filosofia inti urtimi dialoghi (i "dialoghi dialettichi"). Doppo avei rinnovao into "Teeteto" una critica organica e approfondia de l'opposta texi metafixica do senscismo, de origine eraclitea, Platon o l'affronta a problematica eleatica inte doi dialoghi cruxæ, into ""Parmenide"" e into ""Sofista"". Into primmo Platon o risponde a tutte e critiche contro a dotriña de idee che lê o l'immagina ghe seggian revotte da Parmenide e da Zenon. Superâ l'obieçion zenoniaña, a texi de una mortepriçitæ de idee e da so realtæ a no poeiva ancon êse garantia de fronte a-a renascente obieçion parmenidea, pe-a quæ ogni realtæ particolâ (saiv'a dî parte de un morteprixe, comme a-o l'è ascì ciascheduña idea) a s'apresenta comme tâ che "a l'è" lê mæxima e "a no l'è" tutte i âtre, mescciua, quindi, de "êse" e de "no êse" e pertanto apparença, ma no vea realtæ. E coscì Platon into "Sofista" o se vóze' a compî o "parriçidio", a confutâ saiv'a dî a texi centrâ do "venerando e terribile" Parmenide e a dimostrâ che o "no êse" ascì in quarche moddo "o l'è". O punto fondamentâ de questa dimostraçion o sta inta risoluçion do "no êse" inte l'"atritæ": quande noi dimmo che una cosa "a l'è" lê mæxima e "a no l'è" i âtre no femmo âtro che mette in evidença ço che in lê gh'è de "pægio" (taὐtόv) de lê mæxima e ço che gh'è de "despægio" (ἕtepov) di âtre, e quindi che lê "a l'è" identica con lê mæxima e "a l'è" diversa da-e âtre. O discorso, coscì, o mescia sempre into cian de l'"êse" e vegne meno a contraddiçion parmenidea. In sce questa base Platon o pœu da un lao elaborâ una nœuva e compia descriçion do metodo dialettico comme "divixon" (διaίpeσις) di generi e de specie e in lô de ço che gh'è de identico e de ço che gh'è de despægio (metodo, do quæ Platon mæximo o dà mortepprixe esemplificaçioin inti dialoghi dîti appunto "dialettichi"); e da l'âtro dâ un'adeguâ risposta a-e aporie sofisteghe, çiniche e megaiche inta predicaçion: a "comunança" (koιvwvίa) di generi e de specie (o pægio) e a so differença (o despægio) crean tutta una tramma de rapporti ontologichi che o pensceo e o lenguaggio devan respêgiâ quande connettan soggetto e predicao. No solo, ma o pœu trovâ finalmente una soluçion ascì o problema de l'errô, inspiegabile e inconcepibile finché interpretao comme un dî e un pensâ "ço ch'o no l'è", ma perfettamente ciario se inteiso comme un dî e un pensâ o "diverso". I resurtæ coscì conseguii e a feconditæ da nœuva dialettica son missi a-a prœuva da Platon ascì inte l'analixi di problemi etichi e politichi. Into "Filebo" de fæto o tenta, corezendo ascì o precedente reddeno dualismo tra ben e piaxei, d'inseî poxitivamente o piaxei (ò aomanco o piaxei "púo") inta scaa di valoî moræ, sciben che a-o de sotta do ben e da sciença; into "Polittico" da pœu, pù ribadindo l'opportunitæ che o poei o tocche solo a quelli che son sapienti inta sciença politica (ò "arte rexa"), o manifesta un'attençion ciu comprensciva da realtæ concreta ch'a mitiga l'utopia da "Repubbrica" e a prepaa o vasto affresco giuridico costituçionâ de "Lezze".
Questa attençion ciu comprensciva da realtæ concreta ch'a l'è caratteristega, pe tanti aspetti, de l'urtimo Platon a l'è âtrescì a-a base da cosmologia do "Timeo" e de l'estremo tentativo de mediâ o reddeno dualismo tra mondo de idee e mondo senscibile, ch'o l'è do resto vixibile ascì inte quella dotriña de "idee-numeri", comme intermediai tra e idee e e cose, ch'a n'è nota no da-i scriti de Platon ma da-a testimoniança de Aristotele. o "Timeo" o l'è un longo "mito" ò racconto in sce l'origine e a formaçion do mondo. O se ricollega into so prinçippio a-a "Repubbrica", da quæ o riassumme a primma parte. O conto do "Timeo" parte da-a ribadia distinçion tra "ço ch'o l'è sempre e o no g'ha nascita" e "ço ch'o nasce sempre e mai o l'è": o çê, ò ciutosto tutto o "cosmo", in quanto corpoio e vixibile, o no l'è stæto sempre, ma o l'è nasciúo, commençando da un "prinçipio" e pe œuvia do divin artefixe, o Demiurgo, ch'o l'ha plasmao o mondo a inmaggine do modello eterno: plasmao e no creao, perché Platon, oltre che do modello e da copia, o parla ascì de un "riçetaccolo universâ", ch'o l'è o lœugo (xώpa) into quæ se desgœugge o divegnî e che in lê o comprende e determinaçioin da mateia e do spaçio. Percose ninte o l'è ciu bello do "vivente", o mondo, œuvia belliscima do Demiurgo, o l'è lê ascì un vivente, fornio de un'añima (l'Añima do mondo) che o Demiurgo o l'ha formao co l'essença de l'indivixibile (eterno) e con quella do divixibile (divegnî), unindo a lô un'essença "mista", ch'a parteçipa de l'identico e do diverso. Una reddena proporçion matematica, a mæxima ch'a presciede a l'armonia muxicâ, a regola a compoxiçion do cosmo, struttuao in doi çerci intreççæ, di quæ quello esterno o l'è quello de l'identico e l'âtro o l'è quello do diverso, distinto a so votta inte sette circoli rœuanti e costituenti e orbite planetaie, mentre o tempo, "inmaggine mobile de l'eterno", o scandisce a regolaritæ di so movimenti. L'açion do Demiurgo e di âtri dê infeioî, a so œuvia de mediaçion rispetto a-o modello eterno a l'è poscibile solo in quanto existe, comme intermediai, i enti matematichi: i vei elementi de cose de fæto no son i quattro da tradiçion naturalistega (a tæra, l'ægoa, l'aia e o fœugo), ma e figue geometriche, che determinan segondo de regole precise a superfiçie, e quindi a corpoeitæ, de tutte e cose: tæra, ægoa, aia e fœugo ançi tran e so proprietæ da-o fæto che son conformæ segondo de speccie determinæ de poliedri regolæ. L'è da queste premisse che Platon o desgœugge into "Timeo" e varie e complesse ipotexi e dotriñe che van da-a cosmologia a l'astronomia, da-a teologia astrâ a-a matematica, da-a fixica a l'antropologia, da-a biologia a-a meixiña: questo mæximo carattere enciclopedico e scistematego o spiega l'enorme, e foscia unica, fortuña che quest'œuvia a l'ha avúo into corso di secoli.
O Platon "orâ"[Càngia | modifica wikitesto]
A maggiô novitæ into campo di studdi platonichi da segonda meitæ do sec. 20° a l'è costituia da-a rinnovâ discuscion in sce-e coscì díte "dotriñe oræ" (ἄYpaϕa δόYuata) suscitâ da l'interpretaçion "esoteica" ò "tubingheize" dovua prinçipalmente a H. J. Krämer, K. Gaiser e Th. A. Szlezák, interpretaçion che'a l'ha da pœu trovao di consensci ascì in França (P. Hadot) e in Italia (G. Reale). Che existesse de dotriñe che Platon o l'aviæ esposto solo oralmente inte l'Accademia l'ea noto segge da ço ch'o dixe Aristotele segge da di âtre fonte: celebre a saiæ stæta una leçion in sce-o ben, dove Platon o l'aviæ sostegnúo che i numeri son i prinçippi de tutte e cose. A scœua de Tubinga, basandose in sce-a texi de Platon circa a supeioitæ do discorso orâ a peto de quello scrito e in sce-a so esplicita affermaçion, inta VII lettia, de no avei mai misso pe iscrito a so vea dotriña, a n'ha concruso che queste dotriñe oræ costituiscian l'aotentica filosofia de Platon, quella ch'a staiæ in sce-o sfondo do Platon "essoteico" di dialoghi. Segondo l'interpretaçion de Krämer, se o senso do pensceo platonico o l'è da individuâ sorvetutto inte dotriñe oræ e se queste son costrute in sce-a teoria di "prinçippi", alloa o pensceo de Platon o l'appâ meno connesso a l'insegnamento de Socrate e ciu direttamente dipendente da l'orizzonte presocratico: a partî da-o problema di prinçippi, e no da-o concetto socratico, Platon o saiæ zonto de fæto a-a dotriña de idee.
O Platon latin[Càngia | modifica wikitesto]
Inte l'Occidente latin, scin a-o sec. 12°, a l'ea nota, tra i œuvie de Platon, solo a primma parte do "Timeo" inta traduçion e co l'ampio commento de Calçiddio (4° sec. d. C.), recepia comme testo fondamentâ pe a cosmologia âtomedievâ. A Enrico Aristippo, vescovo de Catania (m. 1162), remontan e primme traduçioin latiñe do Menomme e do Fedon, mentre a Ghigermo de Moerbecke (m. 1286) se deve a traduçion, sciben parçiâ, do ""Parmenide"" co-o commento de Proclo (traduçioin queste pubbricæ in ediçion critica into Corpus platonicum Medii Aevi diretto da R. Klibansky, 1939 e segg.). A-i iniççi do sec. 15°, a prœuvo a l'insegnamento da lengoa grega pi œuvia de Manuælo Crisolora, repiggion e traduçioin latiñe di œuvie platoniche, "Fedro", "Apologia", "Criton", "Lettie" da parte de Lonardo Brun, a "Repubbrica" da parte de Pier Candido Decembrio, "Eutifron" da parte de Rinuccio Aretin e Francçesco Filelfo. A meitæ do sec. 15° a traduçion de "Lezze" e do "Parmenide" a cua de Zorzo Trapezunzio a segnò una svotta pe l'elaboaçion teorica do platonismo rinascimentâ. A traduçion, infin, de l'intrego corpus platonico a œuvia de Marseggio Fixin (stampâ a Firençe into 1484) a piggiâ o sorvevento in sce-e precedente traduçioin umanisteghe e a vegniâ ristampâ inti secoli succescivi.
Iconografia[Càngia | modifica wikitesto]
Semmo che, pe incarego do scolao Mitradate de Scio, l'ea stæto eseguio da-o bronzista Silanion un retræto collocao inte l'Accademia, foscia quande Platon o l'ea anco-in vitta. Se ne conosce ciu che una chinzeña de coppie marmoie, fra e quæ e megio son a Berlin, a Romma (Museo Naçionâ Roman), inte una colleçion privâ tedesca. Platon o l'appâ con una barba foltae co-a fronte arrappâ.
lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn